text: Holdt sig under politiets radar: Nu er han fængslet 
  01 marts 2014 kl. 13.53
  En 36-årig vestjyde er lørdag blevet varetægtsfængslet efter at have gemt sig for politiet i over en uge.
  Han har holdt sig under politiets radar i mere end en uge, men natten til lørdag blev en 36-årig formodet voldsmand fra Vestjylland anholdt for senere at blive varetægtsfængslet.
  Det oplyser vagtchefen ved Syd- og Sønderjyllands Politi.
  - Episoden skete sidste fredag (den 21. februar, red.). Vi har været klar over, hvem det var, men ikke kunnet finde ham, siger vagtchefen.
  Manden, der kommer fra området omkring Lunde lidt nord for Varde, er mistænkt for at have slået en bekendt i hovedet med en flaske, da de var på vej hjem fra en fest i samme bil.
  Siden har politiet ledt efter ham, men uden held i en uge. I de tidlige timer lørdag blev manden dog anholdt på værtshuset Café Hartvig på Vestergade i Varde.
  I formiddags blev han fremstillet i grundlovsforhør. Retten valgte at fængsle ham i fire uger.
  